NDR พุ่ง 20.59% แรงในรอบเกือบ 2 เดือน คาดเก็งกำไรเทคนิคขาขึ้น-แผนขยายธุรกิจ
NDR พุ่ง 20.59% แรงในรอบเกือบ 2 เดือน คาดเก็งกำไรเทคนิคขาขึ้น-แผนขยายธุรกิจ
14 ก.ค. 2558

ผู้สื่อข่าวรายงานว่า บริษัท เอ็น.ดี.รับเบอร์ จำกัด (มหาชน) หรือ NDR ณ เวลา 11.50 น. อยู่ที่ระดับ 4.92 บาท บวก 0.84 บาท หรือ 20.59% ด้วยมูลค่าซื้อขาย 632.12 ล้านบาท ราคาหุ้นปรับตัวขึ้นแรงในรอบกว่า 2 เดือน โดยนับตั้งแต่หุ้นเคยขึ้นไปทดสอบระดับ 4.92 บาท เมื่อวันที่ 28 เม.ย.58 ขณะเดียวกันสัญญาณเทคนิคเป็นขาขึ้นรอบใหม่

ก่อนหน้านี้ นายชัยสิทธิ์ สัมฤทธิวณิชชา กรรมการผู้จัดการ ระบุเมื่อวันที่ 13 ก.ค. 58 ว่า แผนการดำเนินธุรกิจในช่วงครึ่งปีหลัง บริษัทยังคงเดินหน้าบุกตลาดต่างประเทศมากยิ่งขึ้น ตามแผนงานที่วางไว้ เพื่อขยายฐานลูกค้าและกระจายความเสี่ยง โดยตั้งเป้าสัดส่วนรายได้จากต่างประเทศในปีนี้เพิ่มขึ้นเป็น 55-60% จากปีก่อนอยู่ที่ 50%
ล่าสุดเซ็นสัญญาออเดอร์ใหม่ มูลค่ากว่า 500 ล้านบาท เป็นระยะเวลา 3 ปี กับบริษัท CEAT ประเทศอินเดียเป็นที่เรียบร้อยแล้ว โดยจะทยอยส่งมอบสินค้าตั้งแต่ไตรมาส 3/2558 เป็นต้นไป ซึ่งคาดว่าจะสามารถรับรู้รายได้ในปีนี้ประมาณ 15-20 ล้านบาท และจะรับรู้รายได้อย่างเต็มที่ตั้งแต่ปีหน้าเป็นต้นไป
ทั้งนี้ ปัจจุบันบริษัทได้ส่งออกไปยัง มาเลเซีย ลาว พม่า และฟิลิปปินส์ นอกจากนี้ ยังอยู่ระหว่างหาตลาดใหม่ๆเพิ่มเติม เพื่อสร้างโอกาสการเติบโตของธุรกิจ
ขณะที่ตลาดในประเทศ บริษัทยังคงมีการจัดกิจกรรมส่งเสริมการขาย เพื่อเพิ่มยอดขายในประเทศ หลังจากที่สินค้าในกลุ่มตลาดทดแทนภายในประเทศ (REM) ค่อนข้างซบเซา จากผลกระทบภาวะเศรษฐกิจที่ชะลอตัว
นายชัยสิทธิ์ กล่าว่า บริษัทยังคงตั้งเป้าหมายการเติบโตของรายได้ในปีนี้ไว้ที่ 10% จากปีก่อน พร้อมรักษาอัตรากำไรสุทธิ (Net Profit Margin) ในปีนี้ให้อยู่ในระดับใกล้เคียงกับปีก่อนที่ 7% แม้ว่าตลาดในประเทศจะค่อนข้างซบเซา แต่มั่นใจว่าด้วยแผนธุรกิจที่กระจายความเสี่ยงไปยังตลาดต่างประเทศเพิ่มขึ้น จะช่วยผลักดันให้รายได้เติบโตตามเป้าหมาย นอกจากนี้ บริษัทยังมุ่งเน้นการบริหารจัดการด้านต้นทุนให้มีประสิทธิภาพมากขึ้น